Document ID: /roh_data/filtered/fineweb-2-filterrobots_roh.jsonl.gz/3323

Recurs avevan las duas firmas fatg cunter ina decisiun da la Dretgira administrativa dal Grischun dal favrer 2017. Quella aveva decidì che la lubientscha da bajegiar dal 2013 saja spirada, damai ch’il termin per finir la construcziun saja scadida suenter dus onns. Vi da quai n’avess era midà nagut, sche las firmas avessan gia cumenzà a bajegiar las chasas.
Cumenzà hai il 2012
Il 2012 aveva la vischnanca da Breil dà a la Gastro Breil SA la lubientscha da bajegiar duas chasas da pliras famiglias. L'uniun Helvetia Nostra ha lura pretendì da la vischnanca che la decisiun saja da revocar. La vischnanca ha ditg na, e la Dretgira administrativa dal Grischun ha sustegnì questa decisiun.
In emprim recurs a Losanna
La Helvetia Nostra ha lura fatg in emprim recurs tar il Tribunal federal, perquai che la lubientscha da bajegiar saja spirada. Quai ha il Tribunal laschà valair, e cumandà a la Dretgira administrativa da sa fatschentar anc ina giada cun il cas. Quella ha decidì il favrer 2017 en favur da la recurrenta, sinaquai èn las firmas involvidas sa drizzadas al Tribunal federal.
Da pajar enstagl da success
La Gastro Breil SA e la societad da bajegiar Ruast han da pajar ils custs da la dretgira da 2’000 francs. Plinavant ha il Tribunal federal decidì, ch’ellas ston pajar a la Helvetia Nostra ina summa da 2’500 francs.
RR novitads 12:00